LeBron James

Keskkool

Keskkoolis viskas ta 2002. aastal mängus keskmiselt 27,8 punkti, noppis 7,5 lauda, andis 5,9 söötu ja võttis 4 vaheltlõiget. Ajaleht USA Today valis ta USA sümboolsesse koondisse, mida polnud veel ühegi keskkooliõpilasega juhtunud.
Aasta hiljem oli James veelgi parem. Keskmised näidud olid 29,7 punkti ja 8,4 lauda. Tol hooajal sai ta hüüdnime King James. 2003 pälvis ta Naismithi aasta parima noormängija auhinna.
Tänu temale ja Ohio meeskonnale hakati telerist näitama keskkooli korvpallivõistluste otseülekandeid, mida polnud varem tehtud. Alati, kui Ohio kellegagi mängis ja LeBron platsil oli, võis oodata täismaja.

Cleveland Cavaliers

Jamesi valis 2003 esimese valikuna Clevelandi Cavaliers. Esimesel hooajal ei tulnud temas pettuda: keskmiselt 20,9 punkti, 5,4 lauda ja 5,9 söötu mängus. Ainult Michael Jordan ja Oscar Robertson suutsid oma esimesel hooajal visata keskmiselt 20 punkti, võtta 5 lauda ja anda 5 resultatiivset söötu mängus. LeBron James valiti 2004. aasta uustulnukaks ja aasta läbimurdjaks. Cleveland arenes jõudsasti, kuigi ei saanud play-offi.
2004 osales LeBron James Ateena olümpiamängudel, kus USA korvpallimeeskond võitis pronksmedali.
2005 valiti James NBA sümboolsesse teise meeskonda. Ta osales ka NBA tähtede mängus.
2006 võitis James USA meeskonnas maailmameistrivõistlustel pronksmedali. Poolfinaalis kaotas USA Kreekale, kuid võitis pronksimängus Argentina.
Samal aastal jõudis Cavaliers play-offi teise ringi, kus saadi lüüa Detroit Pistonsilt. Jamesi hooaja keskmisteks jäid 31,4 punkti, 7 lauda ja 6,6 resultatiivset söötu. James valiti NBA sümboolsesse koondisse ja NBA tähtede mängu kõige väärtuslikumaks mängijaks.
2007 valiti James NBA sümboolsesse teise meeskonda. Ta osales ka NBA tähtede mängus.
2008 osales James Pekingi olümpiamängudel, kus USA korvpallimeeskond võitis kuldmedali.
Samal aastal valiti James NBA sümboolsesse koondisse ja NBA tähtede mängu kõige väärtuslikumaks mängijaks. Ta oli ka NBA hooaja kõige resultatiivsem mängija.
James LeBronil on oma keskkooliaegse kallima Savannah Brinsoniga kaks poega. Vanem, LeBron juunior, sündis 6. oktoobril 2004 ja noorem, Bryce Maximus, 14. juunil 2007.
2010 korraldati Lebroni jaoks ühe tunni pikkune saade "Otsus" ("The Decision"). Selles saates teatas ta, et liitub uuel hooajal tiimiga Miami Heat ja James hakkab hooajal 2010/11 kandma numbrit 6 endise 23 asemel.

Miami Heat

8. juulil tegi LeBron James teatavaks, et liitub Miami Heatiga. 9. juulil sõlmiti leping ning samal päeval tegi Miami Heat tervituspeo Jamesile, Dwyane Wade'ile ja Chris Boshile. Neid tuli tervitama 13 000 Heati fänni American Airlines Arenale.
Esimeses mängus Miami Heatiga tuli võtta 80-88 kaotus Boston Celticsi vastu. James viskas 31 punkti, võttis 4 lauapalli ja andis 3 söötu. 2. novembril andis James 12 söötu mängus, mis võideti Minnesota Timberwolvesi vastu 129-97. 12 söötu oli Miami Heati rekord ääremängija kohta. 9. novembril tegi James esimese kolmik-duubli Heatiga mängus Utah Jazziga, mis kaotati 116-114. James viskas 20 punkti, võttis 11 lauapalli ja andis 14 söötu, mis oli Jamesi karjääri 29. kolmikduubel. 2. detsembril läks James tagasi Clevelandi oma endise koduklubi vastu mängima. Rahvas oli Jamesi peale vihane – mängul nähti palju mõnitavaid plakateid ja T-särke ning iga kord, kui James palli sai, vilistas rahvas ta välja. Heat võitis selle mängu 118-90, James viskas 38 punkti, mis oli tema hooaja parim. James tegi oma teise kolmikduubli Miami Heatiga mängus New York Knicksi vastu, kus samuti oli rahvas Jamesi peale vihane. James viskas 32 punkti, võttis 11 lauda ja andis 10 söötu. 3. veebruaril viskas James 51 punkti 104-100 võidumängus Orlando Magicu vastu. 29. märtsil läks James tagasi Clevelandi, kus võeti vastu 90-102 kaotus. James tegi kolmanda kolmikduubli ning karjääri 32. kolmikduubli numbritega 27 punkti, 12 söötu ja 10 lauapalli.
LeBron James lõpetas hooaja 26,7 punkti, 7,5 lauapalli ja 7,0 sööduga, mis oli liiga skoorimises teisel kohal.
Playoffi esimeses ringis alistati 4-1 Philadelphia 76ers, ida konverentsi poolfinaalis alistati Boston Celtics 4-1, ida konverentsi finaalis alistati Chicago Bulls 4-1, kuid finaalis tuli vastu võtta 2-4 kaotus Dallas Mavericksi vastu.
2012 tuli LeBron James Miami Heati särgis NBA meistriks, võites finaalseeria 4:1 Oklahoma City Thunderi vastu. James nimetati ka finaalseeria kõige väärtuslikumaks mängijaks.
2013 tuli LeBron James Miami Heati särgis NBA meistriks, võites finaalseeria 4:3 San Antonio Spursi vastu. James nimetati ka finaalseeria kõige väärtuslikumaks mängijaks.